DEĊIŻJONI TAL-KUMMISSJONI
ta' 1 ta’ Frar 2008
dwar l-ispeċifikazzjoni teknika għall-interoperabbiltà fir-rigward tas-sub-sistema tat-tħaddim tas-sistema ferrovjarja tranżEwropea ta' veloċità għolja adottata, imsemmija fl-Artiklu 6(1) tad-Direttiva tal-Kunsill 96/48/KE u li tirrevoka d-Deċiżjoni tal-Kummissjoni Nru 2002/734/KE tat-30 ta’ Mejju 2002
(notifikata taħt id-dokument numru C(2008) 356)
(Test b'rilevanza għaż-ŻEE)
(2008/231/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/48/KE tat-23 ta’ Lulju 1996 dwar l-interoperabbiltà tas-sistema ferrovjarja trans-Ewropea ta’ veloċità għolja (1), u b'mod partikolari l-Artikoli 6(1) u 6(2) tagħha,
Billi:
(1)
F’konformità ma’ l-Artikolu 6(2) tad-Direttiva 96/48/KE kif modifikata mid-Direttiva 2004/50/KE (2), l-emendi għall-ispeċifikazzjonijiet tekniċi għall-interoperabbiltà (STI) jitfasslu mill-Aġenzija Ferrovjarja Ewropea (ERA) b’mandat tal-Kummissjoni.
(2)
L-STI annessa ma’ din id-Deċiżjoni tfasslet mill-Korp Konġunt Rappreżentattiv b’mandat li ngħata fl-2001, f’konformità ma’ l-Artikolu 6(1) tad-Direttiva 96/48/KE qabel id-dħul fis-seħħ tad-Direttiva 2004/50/KE. L-Assoċjazzjoni Ewropea għall-Interoperabbiltà Ferrovjarja (AEIF) inħatret bħala l-korp konġunt rappreżentattiv.
(3)
Ma’ l-abbozz ta’ STI ġie ppreżentat rapport li kien jinkludi analiżi dwar l-ispejjeż u l-benefiċċji kif previst fl-Artikolu 6(5) tad-Direttiva 96/48/KE.
(4)
L-abbozz ta' STI kien eżaminat, fid-dawl ta' dan ir-rapport, mill-Kumitat stabbilit bid-Direttiva 96/48/KE dwar l-interoperabbiltà tas-sistema ferrovjarja trans-Ewropea ta' veloċità għolja.
(5)
Fil-verżjoni attwali tagħha, l-STI ma tittrattax għal kollox ir-rekwiżiti essenzjali kollha. F'konformità ma' l-Artikolu 17 tad-Direttiva 96/48/KE kif modifikata bid-Direttiva 2004/50/KE, l-aspetti tekniċi li mhumiex koperti huma identifikati bħala “Punti Mhux Konklużi” fl-Anness U għal din l-STI.
(6)
Skond l-Artikolu 17 tad-Direttiva 96/48/KE kif modifikata bid-Direttiva 2004/50/KE, l-Istati Membri individwali għandhom jgħarrfu lill-Istati Membri l-oħra u lill-Kummissjoni bir-regoli tekniċi nazzjonali rilevanti użati għall-implimentazzjoni ta' rekwiżiti essenzjali relatati ma' dawn il-“punti mhux konklużi”, kif ukoll bil-korpi li jaħtru għat-twettiq tal-proċedura ta' valutazzjoni tal-konformità jew adegwatezza għall-użu, kif ukoll bil-proċedura li tintuża għall-verifka ta' l-interoperabbiltà tas-subsistemi fit-tifsira ta' l-Artikolu 16(2) tad-Direttiva 96/48/KE. Għal dan il-għan ta' l-aħħar, l-Istati Membri għandhom, kemm jista' jkun, japplikaw il-prinċipji u l-kriterji pprovduti bid-Direttiva 96/48/KE u jutilizzaw il-korpi notifikati skond l-Artikolu 20 tad-Direttiva 96/48/KE. Il-Kumissjoni għandha tanalizza l-informazzjoni mogħtija mill-Istati Membri, fis-sura ta' regoli nazzjonali, proċeduri, korpi responsabbli għall-proċeduri ta' implimentazzjoni, u t-tul ta' dawn il-proċeduri u, fejn dan ikun f'loku, tiddiskuti mal-Kumitat dwar il-ħtieġa għall-adozzjoni ta' kwalunkwe miżura.
(7)
L-STI kkonċernata ma għandhiex tirrikjedi l-użu ta' teknoloġiji jew soluzzjonijiet tekniċi speċifiċi għajr fejn dan ikun strettament meħtieġ għall-interoperabbiltà tas-sistema ferrovjarja trans-Ewropea ta’ veloċità għolja.
(8)
L-STI tissejjes fuq l-aħjar għarfien espert disponibbli fi żmien it-tfassil ta' l-abbozz rilevanti. Żviluppi teknoloġiċi jew rekwiżiti operattivi, ta' sikurezza jew soċjali jistgħu jikkawżaw il-ħtieġa li din l-STI tiġi emendata jew supplimentata. Meta applikabbli, għandha tinbeda proċedura ta' reviżjoni jew tiġdid skond Artikolu 6(3) tad-Direttiva 96/48/KE.
(9)
Sew biex tiġi inkoraġġita l-innovazzjoni, kif ukoll biex titqies l-esperjenza miksuba, l-STI annessa għandha tkun suġġetta għal reviżjoni kull tant żmien.
(10)
Fejn ikunu proposti soluzzjonijiet innovattivi, il-manifattur jew l-entità kontraenti għandu/ha jiddikjara/tiddikjara d-devjazzjoni mis-sezzjoni rilevanti ta' l-STI. L-Aġenzija Ferrovjarja Ewropea ser tiffinalizza l-ispeċifikazzjonijiet adegwati funzjonali u ta' “interface” tas-soluzzjoni, u tiżviluppa l-metodi ta' valutazzjoni.
(11)
L-implimentazzjoni ta’ l-STI annessa u l-konformità mat-taqsimiet korrispondenti ta’ l-STI għandhom jiġu determinati f’konformità ma’ pjan ta’ implimentazzjoni li ser jitfassal minn kull Stat Membru għal-linji li jkun responsabbli minnhom. Il-Kummissjoni għandha tanalizza l-informazzjoni mogħtija mill-Istati Membri u, fejn xieraq, tiddiskuti mal-Kumitat dwar il-ħtieġa għall-adozzjoni ta' kwalunkwe miżura oħra.
(12)
It-traffiku ferrovjarju jopera skond ftehimiet eżistenti ta' natura nazzjonali, bilaterali, multinazzjonali jew internazzjonali. Huwa importanti li dawk il-ftehimiet ma jtellfux il-progress kurrenti u futur lejn l-interoperabbiltà. Għal dan il-għan, jeħtieġ li l-Kummissjoni teżamina dawk il-ftehimiet biex tiddetermina jekk l-STI ippreżentata f'din id-Deċiżjoni jeħtiġilhiex tkun riveduta skond dan.
(13)
Id-dispożizzjonijiet ta' din id-Deċiżjoni huma konformi ma' l-opinjoni tal-Kumitat stabbilit bl-Artikolu 21 tad-Direttiva tal-Kunsill 96/48/KE,
ADOTTAT DIN ID-DEĊIŻJONI:
Artikolu 1
Bdan, il-Kummissjoni qiegħda tadotta verżjoni riveduta ta’ Speċifikazzjoni Teknika għall-Interoperabbiltà (“STI”) għas-subsistema operazzjoni u “ġestjoni tat-traffiku” tas-sistema ferrovjarja trans-Ewropea ta' veloċità għolja msemmija fl-Artikolu 6(1) tad-Direttiva 96/48/KE.
L-STI għandha tkun kif jidher fl-Anness għal din id-Deċiżjoni.
L-STI għandha tkun applikabbli għas-subsistema “operazzjoni u ġestjoni tat-traffiku” kif definita fl-Anness II għad-Direttiva 96/48/KE.
Artikolu 2
1. Fir-rigward ta' dawk il-kwistjonijiet li jkunu kklassifikati bħala “Punti Mhux Konklużi” fl-Anness U għall-STI, il-kundizzjonijiet li għandhom ikunu sodisfatti għall-verifika ta' l-interoperabbiltà skond l-Artikolu 16(2) tad-Direttiva 96/48/KE għandhom ikunu dawk ir-regoli tekniċi applikabbli li jintużaw fl-Istat Membru li jawtorizza t-tqegħid fis-servizz tas-subsistema koperta b'din id-Deċiżjoni.
2. Kull Stat Membru għandu jinnotifika lill-Istati Membri l-oħra u lill-Kummissjoni fi żmien sitt xhur min-notifika ta' din id-Deċiżjoni:
(a)
il-lista ta' regoli tekniċi applikabbli msemmija fil-paragrafu 1;
(b)
il-valutazzjoni tal-konformità u l-proċeduri ta' eżami li għandhom jiġu applikati rigward l-applikazzjoni ta' dawn ir-regoli;
(c)
il-korpi li jaħtar biex iwettqu dawk il-proċeduri ta' valutazzjoni tal-konformità u ta' eżami.
Artikolu 3
L-Istati Membri għandhom jinnotifikaw lill-Kummissjoni, fi żmien sitt xhur mid-dħul fis-seħħ ta' l-STI annessa, it-tipi ta' ftehimiet li ġejjin:
(a)
ftehimiet nazzjonali, bilaterali jew multilaterali bejn l-Istati Membri u Impriża/i Ferrovjarja/i jew Ġestjonarja/i ta' l-Infrastruttura, maqbula fuq bażi permanenti jew temporanja u meħteġa minħabba n-natura speċifika ħafna jew lokali tas-servizz ferrovjarju maħsub;
(b)
ftehimiet bilaterali jew multilaterali bejn Impriża/i Ferrovjarja/i jew Ġestjonarja/i ta' l-Infrastruttura jew Stati Membri li jrendu livelli sinfikanti ta' interoperabbiltà lokali jew reġjonali;
(c)
ftehimiet internazzjonali bejn wieħed jew aktar mill-Istati Membri u talanqas pajjiż terz wieħed, jew bejn Impriża/i Ferrovjarja/i jew Ġestjonarja/i ta' l-Infrastruttura ta' l-Istati Membri u talanqas Impriża Ferrovjarja jew Ġestjonarja ta' l-Infrastruttura waħda ta' pajjiż terz, li jrendu livelli sinfikanti ta' interoperabbiltà lokali jew reġjonali.
Artikolu 4
L-Istati Membri għandhom jistabbilixxu pjan nazzjonali ta implimentazzjoni ta’ l-STI b’konformità mal-kriterji speċifikati fil-Kapitolu 7 ta’ l-Anness.
Huma għandhom jippreżentaw dan il-pjan ta' implementazzjoni lill-Istati Membri l-oħra u lill-Kummissjoni mhux aktar tard minn sena wara d-data li din id-Deċiżjoni ssir applikabbli fiha.
Artikolu 5
Mid-data li fiha ssir applikabbli din id-Deċiżjoni, id-Deċiżjoni tal-Kummissjoni 2002/734/KE (3) ma għandhiex tibqa' applikabbli.
Artikolu 6
Din id-Deċiżjoni għandha tapplika mill-1 ta’ Settembru 2008.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, 1 ta’ Frar 2008.